Pta-tiener vermoor: ‘Sy was ŉ pragtige jong dame’Shayleen van Zanten. Foto: Facebook Maj. Thulani Zwane, provinsiale polisiewoordvoerder in KwaZulu-Natal, het Vrydag aan Maroela Media gesê die moordenaar is steeds op vrye voet. Maroela Media het vroeër berig Shayleen was saam met haar pa en vriende op vakansie toe sy en ŉ vriendin omstreeks 18:00 die aand gaan stap het. ŉ Man het hulle voorgekeer en Shayleen beveel om haar selfoon te oorhandig. Nadat sy glo geweier het om dit te doen, het hy haar in haar arm, bors en lies gesteek. Shayleen het later in die hospitaal aan haar wonde beswyk. Hoërskool Eldoraigne, waar Shayleen vanjaar ŉ gr. 9-leerder was, het hul medelye op hul Facebook-blad uitgespreek: “Ons innige simpatie gaan uit aan haar [Shayleen se] ouers, familie en vriende. Shayleen sal onthou word as ‘n pragtige jong dame, wat akademies goed presteer het en op ‘n stil manier altyd ‘n positiewe bydrae gelewer het in elke situasie waarin sy haar bevind het,” het die skool gesê. Die Pretoria Capitals yshokkieklub het op hul beurt namens die yshokkie-gemeenskap op Facebook hul medelye uitgespreek teenoor Shayleen se familie en vriende. Shayleen was nie ŉ lid van díe klub nie, maar wel van die Forest Knights yshokkieklub. Talle boodskappe het die afgelope paar dae op sosiale media ingestroom van mense wat hul skok en medelye oor die voorval betuig het.